RESOLUCIÓN do 10 de decembro de 2009, da Secretaría Xeral de Ordenación do Territorio e Urbanismo, sobre a aprobación definitiva do expediente de delimitación do solo do núcleo rural da Eirexe, na parroquia de Santa Eulalia de Pradeda, concello de Guntín (Lugo).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 14/04/2010

I. Antecedentes.
O concello de Guntín remite o proxecto de delimitación referido, para os efectos de obter a súa aprobación definitiva, conforme a disposición adicional 2ª.2 da Lei 9/2002, do 30 de decembro, de ordenación urbanística e protección do medio rural de Galicia, en diante LOUG.
O proxecto, de promoción particular da asociación de veciños do monte veciñal en man común de Pradeda, está redactado polo arquitecto Miguel Pose Fuentes e visado pola delegación do Colexio Oficial de Arquitectos en Lugo o 27 de xullo de 2009, e componse de memoria e planos (no plano 01 figura fotografía aérea). De acordo coas dilixencias que constan nos seus documentos, trátase do proxecto aprobado provisionalmente polo Concello o 26 de xuño de 2009.
O concello de Guntín dispón dun proxecto de delimitación de solo urbano aprobado o 6 de abril de 1979, e rexerase fóra do seu ámbito, polas normas de aplicación directa da LOUG e, no que non se opón a estas, polas normas complementarias e subsidiarias de planeamento provincial, en diante NCSPP.
No 1 de outubro de 2009 tivo entrada na rexistro xeral da Xunta de Galicia, a través do portelo único, un oficio do concello de Guntín de Pallares en que se solicita a aprobación definitiva do mencionado expediente de delimitación do solo de núcleo rural, con base na tramitación prevista no número 2 da disposición adicional segunda da Lei 9/2002, do 31 de decembro, de ordenación urbanística e protección do medio rural de Galicia.
Respecto da tramitación administrativa, cabe sinalar o seguinte:
1. Consta no expediente a certificación emitida polo secretario do concello o día 14 de xullo de 2009, relativa ao acordo adoptado polo Pleno do Concello de Guntín de Pallares na súa sesión celebrada o día 26 de xuño de 2009, polo cal se resolve aprobar provisionalmente o proxecto de delimitación do núcleo rural da Eirexe, Santa Eulalia de Pradeda, tramitado por instancia de Antonio Estévez López en representación do monte veciñal en man común de Pradeda.
2. Cumpriuse co trámite de información pública mediante a publicación de anuncios no DOG núm. 88, do 7 de maio de 2009, e nos xornais El Progreso e La Voz de Galicia de Lugo, do día 17 de abril de 2009.
3. Consta certificación do secretario municipal, emitida o día 9 de xuño de 2009, relativa ao trámite de exposición pública do proxecto de delimitación no período comprendido entre o 8 de maio e o 8 de xuño de 2009, ambos inclusive, sen que no devandito período se presentase alegación ningunha.
4. Tamén constan no expediente remitido polo concello os informes emitidos polo técnico municipal o 23 de xuño de 2009, o emitido polo secretario do concello o 18 de maio de 2009 e o emitido pola Dirección Xeral de Patrimonio Cultural o 6 de abril de 2009, este último por canto o proxecto de delimitación afecta a igrexa de Santa Eulalia de Pradeda, que ten a consideración de elemento arquitectónico protexido.
5. O concello enviou tres exemplares do proxecto de delimitación, nos cales consta a dilixencia de seren os aprobados provisionalmente na data sinalada.
Segundo o indicado, constátase que o expediente cumpre, respecto da documentación e tramitación administrativa, as determinacións contidas no número 2 da disposición adicional segunda da LOUG e demais normativa aplicable.
II. Consideracións e fundamentación.
Despois de analizar a documentación presentada polo Concello de Guntín e á vista da proposta elaborada polo Servizo de Urbanismo, cómpre indicar o seguinte:
O núcleo delimitado ten topónimo recoñecido no Nomenclátor de entidades de poboación da provincia de Lugo (Decreto 6/2000), así como no censo de poboación e vivendas do Instituto Nacional de Estatística.
Segundo se determina a delimitación de solo está composta por un pequeno núcleo ou circunscrición que ten unha superficie aproximada de 12.492 m2 e conta con 6 edificacións consideradas de tipoloxía tradicional tanto pola súa configuración como polos materiais utilizados na construción, e un total de 11 edificacións. Tamén se proxecta unha pequena área de expansión que ten unha superficie de 11.875 m2 e que recolle unha zona próxima á área tradicional, onde se asenta a igrexa parroquial de Santa Eulalia de Pradeda e mailo seu cemiterio, así como varias edificacións, entre elas unha granxa de explotación agropecuaria e unha vivenda de tipoloxía non tradicional.
O ámbito delimitado non supera en ningún caso a distancia de 50 m desde as casas de tipoloxía tradicional do núcleo que se define segundo o establecido no artigo 13 da LOUG.
Así mesmo, a circunscrición ten un grao de consolidación superior ao exixido polo nomeado artigo da LOUG, dado que a superficie ocupada polas edificacións na dita circunscrición supera claramente o 50% da superficie que se pode ocupar como máximo dentro da área delimitada de acordo coa ordenación aplicable, que entendemos que neste caso é a do artigo 23.4º e) das normas complementarias e subsidiarias de planeamento provinciais.
Canto á pequena área de expansión, recolle a igrexa parroquial de Santa Eulalia de Pradeda e mailo seu cemiterio, e agrupa varias edificacións próximas de variada tipoloxía e uso e, como xa se relacionou anteriormente, axuda a dar cohesión ao núcleo definido na delimitación proposta.
De acordo co número 2 da disposición adicional segunda da LOUG, e co artigo 12.1º b) do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva dos expedientes de delimitación de solo de núcleos rurais corresponde á secretaria xeral de Ordenación do Territorio e Urbanismo.
III. Resolución.
Visto canto antecede,
RESOLVO:
Aprobar o proxecto de delimitación do solo de núcleo rural da Eirexe na parroquia de Santa Eulalia de Pradeda, no concello de Guntín, polas consideracións e nos termos anteriormente expostos.
Contra esta resolución, que non pon fin á vía administrativa, poderase interpoñer recurso de alzada ante o conselleiro de Medio Ambiente, Territorio e Infraestruturas, no prazo dun mes, que se contará a partir do día seguinte ao de notificación desta resolución, sen prexuízo de que os interesados poidan exercer, se for o caso, calquera outro que coiden procedente (artigos 48, 58, 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro).
No suposto de que o interesado sexa unha Administración pública, non caberá interpoñer recurso en vía administrativa, e poderase interpoñer recurso contencioso-administrativo perante a Sala do Contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación, sen prexuízo da formulación, se for o caso, do requirimento previo en igual prazo (artigo 44 e 46 da Lei 29/1998, do 13 de xullo, da xurisdición contencioso-administrativa).
Notifíquese ao concello e publíquese no Diario Oficial de Galicia.
Santiago de Compostela, 10 de decembro de 2009.
María Encarnación Rivas Díaz
Secretaria xeral de Ordenación do Territorio
e Urbanismo
Ver referencia pdf "06900D005P058.PDF"